REPUBLIKA SRBIJA

NARODNA SKUPŠTINA

Odbor za dijasporu i Srbe u regionu

10 Broj: Službeno

09. novembar 2012. godine

B e o g r a d

B E L E Š K A

sa sastanka predsednika Odbora za dijasporu i Srbe u regionu, Aleksandra

Čotrića i člana Odbora Miodraga Linte sa delegacijom Saveza

 srpskih društava Slovenije

 Sastanak je održan u petak, 09. novembra 2012. godine u Domu Narodne skupštine, sala 2. sa početkom u 13,00 časova.

 Predsednik Odbora Aleksandar Čotrić i član Odbora Miodrag Linta primili su delegaciju Saveza srpskih društava Slovenije (SSDS) u sledećem sastavu: Zlatomir Bodiroža, predsednik SSDS, Ilija Janković, potpredsednik, Dušan Jovanović, sekretar i glavni urednik lista „Mostovi“ i Nikola Todorović, delegat u Skupštini dijaspore i Srba u regionu iz Slovenije.

 Zlatomir Bodiroža, predsednik Saveza srpskih društava Slovenije se u ime delegacije zahvalio na prijemu i obavestio članove Odbora da je delegacija pre dolaska u Narodnu skupštinu bila u poseti i na razgovoru kod novopostavljene direktorke Kancelarije za saradnju sa dijasporom i Srbima u regionu Slavke Drašković.

Prisutnima na sastanku je izneo nekoliko stvari vezanih za postojanje i rad Saveza, naglašavajući da je organizacija osnovana 1994. godine i da u okviru nje deluje četrnaest srpskih društava, te da postoji inicijativa za ujedinjenjem i ostalih srpskih udruženja u Sloveniji za šta je neophodna i pomoć matične države, a potom ukazao na položaj i nerešena pitanja srpske nacionalne zajednice u Sloveniji. Naime, iako, po poslednjem popisu stanovništva u Sloveniji živi oko 39 hiljada Srba, i po brojnosti posle Slovenaca, srpska zajednica je najbrojnija, u Sloveniji nije priznata kao nacionalna manjina, iako taj status uživaju pripadnici mađarskog i italijanskog življa u Sloveniji. Kako nemamo status nacionalne manjine, po tom osnovu ne postoji finansijska podrška iz slovenačkog budžeta, koju bi, inače, da imamo status,bila redovna i dovoljna za normalno funkcionisanje udruženja i kulturnih društava srpske zajednice. Takođe, srpska zajednica nema prostora na medijima kako elektronskim, tako ni u štampanim, sem stručnog časopisa „Besjeda“ i časopisa „Mostovi“, koji izlazi povremeno, shodno mogućnostima i sredstvima koja su im na raspolaganju. Deklaracijom je ukinuto Vladino telo Savet, čime su još više umanjena prava srpske zajednice u Sloveniji. Stupanje u savez sa drugim nacionalnim zajednicama, kojima takođe nije priznat status nacionalne manjine u Sloveniji, po njegovim rečima, nije rešenje. Ne postoji sistemsko rešenje učenja našeg jezika, kulture, što u takvim uslovima stvara atmosferu manjih mogućnosti za očuvanje našeg jezičkog, verskog, kulturnog identiteta. Ilija Janković, potpredsednik SSDS je, između ostalog, pomenuo ideju oko iniciranja privrednog kluba, kao i predlog učenja maternjeg jezika po ugledu na švajcarski model. Istakao je uspeh kulturno-umetničkih društava i udruženja koja u okviru Saveza deluju i rade, čiji spisak su obećali da će naknadno dostaviti Odboru, kao i spisak svih registrovanih kulturnih i drugih društava srpske zajednice koji postoje na prostorima Slovenije. Međutim, ono što je izdvojeno u razgovoru je dobra saradnja naših društava sa lokalnim vlastima u Sloveniji.

Predstavnici delegacije SSDS su u razgovoru naglasili da je od velikog značaja konsultacija i viđenje predstavnika srpske zajednice i naše ambasade sa zvaničnicima Srbije koji dolaze u posetu Sloveniji, jer na tim razgovorima bi mogli unapred da skrenu pažnju na eventualne probleme koje srpska zajednica ima na tim prostorima, kao i mogućnostima za njihovo rešavanje.

 Predsednik Odbora za dijasporu i Srbe u regionu Aleksandar Čotrić i član Odbora Miodrag Linta su podržali ideju objedinjavanja srpskih društava u Sloveniji, a u skladu s tim izrazili očekivanje da se Odboru dostavi formulacija zahteva i njihovih očekivanja kao i spisak registrovanih srpskih društava sa neophodnim podacima, kako bi u skladu sa nadležnostima mogli biti preduzeti koraci za rešavanje dva ključna problema koja su na ovom sastanku izdvojena, a tiču se priznavanja statusa nacionalne manjine srpskoj zajednici u Sloveniji i davanja prostora u medijima.

 Sastanak je završen u 15,00 časova.

 BELEŠKU SAČINILA

 SEKRETAR ODBORA

 Vesna Matić Vukašinović